Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου περί τροποποίησης του κανονισμού (ΕΟΚ) αριθ. 2075/92 όσον αφορά την κοινή οργάνωση αγοράς στον τομέα του ακατέργαστου καπνού και τον καθορισμό των κατωφλίων εγγύησης για τον καπνό σε φύλλα για κάθε ομάδα ποικιλιών καπνού για τη συγκομιδή του 1996 και 1997» ()

(96/C 153/15)

Στις 18 Ιανουαρίου 1996, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Η ΟΚΕ αποφάσισε να αναθέσει στον κ. Ζαρκίνο, ως γενικό εισηγητή, την προετοιμασία των σχετικών εργασιών.

Κατά την 333η σύνοδο ολομέλειας (συνεδρίαση της 29ης Φεβρουαρίου 1996), η Οικονομική και Κοινωνική Επιτροπή υιοθέτησε χωρίς ψήφους κατά και με 24 αποχές την ακόλουθη γνωμοδότηση.

1. Εισαγωγή

Η Επιτροπή προτείνει στο Συμβούλιο τον καθορισμό των κατωφλίων εγγύησης για τον καπνό σε φύλλα των συγκομιδών 1996 και 1997 με σκοπό να είναι σε θέση οι παραγωγοί να προγραμματίζουν έγκαιρα την παραγωγή τους.

Επίσης προτείνει τροποποίηση του βασικού κανονισμού (ΕΟΚ) αριθ. 2075/92 έτσι ώστε να επιτρέπεται στα κράτη μέλη να μεταφέρουν ορισμένες ποσότητες του κατωφλίου εγγύησης από μία ομάδα ποικιλιών σε άλλες ομάδες ποικιλιών, χωρίς δημοσιονομικές επιπτώσεις.

Στόχος της Επιτροπής είναι να υπάρχει κάποιος βαθμός ευελιξίας στη διαχείριση των κατωφλίων εγγύησης, έτσι ώστε να λαμβάνονται υπόψη οι απρόβλεπτες εξελίξεις των συνθηκών αγοράς.

2. Γενικές παρατηρήσεις

2.1. Ο καπνός είναι μονοετές φυτό και οι διαδικασίες παραγωγής του ξεκινούν το χειμώνα με την ενοικίαση και προετοιμασία των εδαφών, την προμήθεια εφοδίων και το φτιάξιμο των σπορέων. Δεδομένου ότι το καθεστώς ενισχύει την παραγωγή καθορισμένης ποσότητας ανά παραγωγό, είναι προφανές ότι ο παραγωγός μπορεί να προγραμματίσει την καλλιέργειά του και να αποφύγει αντιοικονομικές ενέργειες και άσκοπες δαπάνες μόνο όταν γνωρίζει την ποσόστωσή του. Επίσης, οι όποιες διαπραγματεύσεις για την υπογραφή συμβολαίων καλλιέργειας μεταξύ των παραγωγών και των αγοραστών προϋποθέτει τη γνωστοποίηση της ποσόστωσης των παραγωγών.

2.2. Η ΟΚΕ διαπίστωσε, ότι για την εσοδεία 1995 οι ποσοστώσεις γνωστοποιήθηκαν στους παραγωγούς με μεγάλη καθυστέρηση (τέλος Μαΐου) γεγονός που προκάλεσε τις διαμαρτυρίες των παραγωγών και των οργανώσεών τους με αποτέλεσμα το Συμβούλιο και η Επιτροπή να αναγνωρίσουν την αναγκαιότητα έγκαιρης κατανομής των ποσοστώσεων.

2.3. Η ΟΚΕ εκτιμά, ότι η πρόταση της Επιτροπής για τα κατώφλια εγγύησης του 1996 και 1997 κινείται προς τη σωστή κατεύθυνση, αλλά η καθυστέρηση για την εσοδεία 1996 είναι δεδομένη. Ο κανονισμός 1066/95 ορίζει ότι τα κράτη μέλη εκδίδουν τις βεβαιώσεις ποσόστωσης το αργότερο την 31η Ιανουαρίου του έτους συγκομιδής.

Η πρόταση της Επιτροπής υπεβλήθη την 27η Νοεμβρίου 1995, δυστυχώς όμως λόγω της καθυστέρησης στη διαδικασία λήψης αποφάσεων σε επίπεδο Ευρωπαϊκής Ένωσης, για μια ακόμη χρονιά, οι ποσοστώσεις θα γνωστοποιηθούν καθυστερημένα με αποτέλεσμα αρνητικές επιπτώσεις στους παραγωγούς και τον τομέα γενικότερα.

2.4. Η ΟΚΕ εκτιμά ότι θα πρέπει αν οι συνθήκες αγοράς επιβάλλουν τον επανακαθορισμό των κατωφλίων εγγύησης για το 1997, η διαδικασία λήψης αποφάσεων να ολοκληρωθεί μέχρι τις 31 Δεκεμβρίου 1996 για να καταστεί δυνατή η έγκαιρη κατανομή των ποσοστώσεων στους παραγωγούς.

2.5. Tέλος, η ΟΚΕ εκτιμά ότι η νέα πρόταση της Επιτροπής για τη μελλοντική πολιτική στον τομέα του καπνού (υποβολή πρότασης πριν την 1η Απριλίου 1996) θα πρέπει να αντιμετωπίσει σφαιρικά τον τομέα προς την κατεύθυνση της προσαρμογής της παραγωγής στις ανάγκες της αγοράς, της ποιοτικής βελτίωσης και της βελτίωσης της οργάνωσης, λαμβάνοντας υπόψη το ρόλο και τη σημασία της καλλιέργειας καπνού για την οικονομία και τον κοινωνικό ιστό ορισμένων περιοχών της ΕΕ, καθώς και την εφαρμογή της κοινοτικής προτίμησης.

3. Ειδικές παρατηρήσεις

3.1. Η ΟΚΕ εκτιμά ότι και το δεύτερο σκέλος της πρότασης της Επιτροπής είναι θετικό μια και αναγνωρίζει την ακαμψία που χαρακτηρίζει το καθεστώς του καπνού ως προς τη διαχείριση των κατωφλίων εγγύησης.

3.2. Η ΟΚΕ διαπίστωσε ότι για η συγκομιδή 1994, η συνολική παραγωγή καπνού στην ΕΕ ανήλθε σύμφωνα με τα οριστικά στοιχεία της Επιτροπής στους 327 916 τόνους.

Αν ληφθεί υπόψη ότι το Συμβούλιο είχε καθορίσει για την εσοδεία 1994 τη συνολική προς πριμοδότηση ποσόστωση της ΕΕ στους 350 000 τόνους, προκύπτει ότι η τελική πριμοδοτηθείσα και παραδοθείσα ποσότητα καπνού ήταν μικρότερη κατά 22 084 (6,3 % της συνολικής ποσόστωσης) και οι δαπάνες που εξοικονομήθηκαν από τον τομέα ανήλθαν σε 64 εκατ. Ecu. Ανάλογη ήταν η κατάσταση και για τη συγκομιδή του 1993.

3.3. Η ΟΚΕ αποδεχόμενη τη δημοσιονομική ουδετερότητα, εκτιμά ότι σε ένα προϊόν έντονα ελλειμματικό χρειάζεται κάποιος βαθμός ευελιξίας στη διαχείριση των ποσοστώσεων, γιατί η ακαμψία του συστήματος περιέχει διατάξεις που εμποδίζουν και αυτή ακόμα την απορρόφηση των κονδυλίων που έχουν προϋπολογισθεί για τον τομέα.

Η ΟΚΕ εκτιμά ότι, λόγω της διαφοροποίησης στην πριμοδότηση κάθε μίας από τις ομάδες ποικιλιών, η ισόποση μεταφορά ποσοτήτων από μια ποικιλία σε άλλη δεν οδηγεί σε δημοσιονομική ουδετερότητα. Για να συμβεί αυτό θα πρέπει η μεταφορά να γίνεται βάσει ίσων δαπανών.

Βρυξέλλες, 29 Φεβρουαρίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 30 της 3. 2. 1996, σ. 6.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία απορρίφθηκε κατά τη διάρκεια της συζήτησης.

Σημείο 3.3

Να διαγραφεί.

Αιτιολογία

Όσον αφορά το σημείο 3.3, η διαπίστωση ότι ο καπνός αποτελεί προϊόν έντονα ελλειμματικό είναι εντελώς αναληθής. Στην πραγματικότητα υπάρχει πλεόνασμα τόσο όσον αφορά την παραγωγή καπνού όσο και τα προϊόντα του. Ανεξάρτητα από αυτό, δεν είναι, επίσης, σωστό να γίνεται λόγος για «ακαμψία του συστήματος», εφόσον δεν έχουν ακόμη απορροφηθεί τα κονδύλια που έχουν προϋπολογισθεί για τον τομέα.

Αποτέλεσμα της ψηφοφορίας

Ψήφοι υπέρ: 29, ψήφοι κατά: 32, αποχές: 22.